Ababaka ba palamenti ya Yisirayiri okuli Mossi Roza ne Michael Rozin bali mu Uganda nga babuubiriza ku bigambibwa nti waliwo abanoonyi b’obubudamu abaggyibwa e Yisirayiri mu nkukutu ne baletebwa mu Uganda mu ngeri etategerekeka.
Omwogezi w’ekibiina kya FDC era omubaka wa munisipaali y’e Kira, Ssemujju Nganda yagambye bannamawulire nti yasisinkanye ababaka bano e Bugoloobi nga bazze okunoonyereza ku bino era baasuubizza nga bwe bagenda okufuna balooya ba wano bakube gavumenti ya Uganda mu mbuga n’oluvannyuma badde ewabwe n’eyayo bagiwabire.
Kigambibwa nti ekikolebwa kimenya mateeka agafuga eby’obuboonyi b’obubudamu.
Abanoonyi b’obubudamu aboogerwako kigambibwa nti badduka mu nsi ezitali zimu omuli n’eza Africa ne bagenda e Yisirayiri kyokka kigambibwa nti eggwanga lino libeggyako ne libawa amawanga amanaku okuli ne Uganda ne Rwanda.
Nganda yagambye nti abaleetebwa baweebwa ddoola 3,000 (eza Uganda zisoba mu bukadde mwenda) ne bakkiriza okuletebwa muno. Kyokka ababaka kye beewunya kwe kuba nga Yisirayiri eggwanga eddene mu by’enfuna okusinga Uganda likola kino ng’ate tekimanyiddwa na wa gavumenti ya Uganda w'efuniramu kwetuumako banoonyi ba bubudamu.
Yisirayiri erimu abanoonyi b’obubudamu emitwalo ena gyokka ate ng’abali mu Uganda bali mu bukadde.
Nganda yagambye nti abaggyibwa e Yisirayiri kigambibwa nti abamu baddamu ne bakukusibwa okuva mu Uganda ate ne baddayo mu Bulaaya ng’olumu waliwo okutya nti bayinza okusibira mu buddu.
Nganda yagambye nti naye ensonga ajja kuzitwala mu palamenti ebuulirize ku wa Uganda wefunira ku kwetuumako abanoonyi b’obubudamu.
N’alumba abakungu mu ofiisi ya Katikkiro okuli Katikkiro Ruhakana Rugunda, Gen. Moses Ali ne muzeeyi Ali Kirunda Kivejinja nti bakaddiye basaanye okuwummula.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn